Зы зэхъуэкIыныгъэ закъуэ
Къэбэрдей-Балъкъэрым футболымкIэ и чемпионатым и етIуанэ къекIуэкIыгъуэм щэбэтымрэ тхьэмахуэмрэ щIидзащ. Абы и пэщIэдзэ джэгугъуэм зыпэмыплъа гуэ- ри къыщыхъуакъым икIи турнир таблицэм зы зэхъуэкIыныгъэ закъуэ игъуэтауэ аращ — ХьэтIохъущыкъуеймрэ Арщыдан и «Бедик»-мрэ ебланэ, еянэ увыпIэхэмкIэ зэблэувыкIащ.
Зэхьэзэхуэм бжьыпэр щызыIыгъ «Автозапчасть»-мрэ иужь дыдэ увыпIэм щыт «Кэнжэмрэ» я зэхуаку зэныкъуэкъуныгъэшхуэ къызэрыдэмыхъуэнур гурыIуэгъуэт. АрщхьэкIэ, кэнжэдэсхэр я стадионым зэрыщыджэгум я къарур игъэбэгъуэну ущыгугъ хъунут. Ауэ, дэнэт?! Бахъсэндэсхэр хэгъэрейхэм зыкIи ящысхьакъым икIи бжыгъэшхуэкIэ хагъащIэ-ри, иужь дыдэ увыпIэм къыщанащ. Езыхэм я пашэныгъэр ягъэбыдащ.
«Автозапчасть»-м куэд-кIэ зыкъыкIэримыгъэхуну хущIокъу «Союз-Сэрмакъыр». Абыи бжыгъэшхуэкIэ хигъэщIащ Къэрэгъэш къикIа «Велес»-р.
ХьэтIохъущыкъуей къуажэм щыIэу «Тэрчыр» зэрытемыкIуэфар къигъэсэбэпри, ещанэ увыпIэм гъунэгъу зыхуищIащ «Къэхъуным». Арщыдан икIа «Бедик»-м ар бжыгъэшхуэкIэ текIуащ.
Нэгъабэ и фIэщыпэу чемпионыгъэм зыкъомрэ щIэбэна Бабугент и «ЛогоВАЗ»-р мы гъэм къыпхуэмыцIыхужынщ. Мис аргуэруи и стадионым щыджэгуу абы прохладнэдэсхэм топих я гъуэм къыхудагъэкIащ. Езыхэм зы жэуапи яхуетакъым.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щызэхэта зэIущIэхэм къарикIуа бжыгъэхэм: «Кэнжэ» (Кэнжэ) — «Автозапчасть» (Бахъсэн) — 1:7, «Союз-Сэрмакъ» (Налшык) — «Велес» (Къэрэгъэш) — 6:1, «ЛогоВАЗ» (Бабугент) — «ГорИс-179-Кавказкабель» (Прохладнэ) — 0:6, «Родник» (Псынэдахэ) — «Нарт» (Нарткъалэ) — 0:1, «Къэхъун» (Къэхъун) — «Бедик» (Арщыдан) — 3:0, «ХьэтIохъущыкъуей» (ХьэтIохъущыкъуей) — «Тэрч» (Тэрч) — 3:3, «Спартак-Налшык-Д» (Налшык) — «Iэдииху» (Iэдииху) — 2:1, «Бахъсэн» (Бахъсэн) — «Псыгуэнсу» (Псыгуэнсу) — 1:0.
Хьэтау Ислъам.
